Luotettavan tiedon jäljillä
Kohderyhmä: 7. luokat, vanhemmille oppilaille sopii kertaukseksi, voisi sopia myös 6. luokille
Aihe: Tiedon luotettavuus somessa ja netissä, väärän tiedon tunnistaminen
Tavoitteet:
· herätään pohtimaan omaa mediankäyttöä
· opitaan tunnistamaan netin ja somen harhaanjohtavia sisältöjä
· opitaan miten tiedon luotettavuutta voi arvioida.
Kesto noin 60–75 min
Tarvikkeet tunnille:
· Kyniä
· Mediakasvatusseuran tuottamia Banaanipaasto -monisteita (Banaanipaasto_liite1.pdf - Google Drive)
· Critical-hankkeessa tuotettuja 3 asiantuntijaa -monisteita (Arviointikortit_ITK2021)
· koneelle auki diaesitys
· koneelle auki valmiiksi Banaanipaaston vastaukset (Banaanipaasto_liite2_vastaukset.pdf - Google Drive)


Dia 1: Tervetuloa
Ohjaaja esittäytyy
Tänään puhutaan sosiaalisesta mediasta, ja tiedon luotettavuudesta. Mistä tietää, mihin voi luottaa ja mihin ei, ja mitä olisi hyvä huomioida, kun on somessa ja saa sieltä tietoa.
Miksi tänään puhutaan tiedon luotettavuudesta: Meillä on pääsy ennätysmäärään tietoa. Sen myötä myös väärän tiedon määrä on kasvanut etenkin verkossa ja somessa, eikä sen kasvulle näy loppua. Faktojen erottaminen valheista ei aina ole helppoa. On tullut entistä tärkeämmäksi tunnistaa, millaisia piirteitä valheellisella tiedolla on, ja miten meitä johdetaan harhaan. Väärä tieto voi muuttaa ihmisten mielipiteitä ja vaikuttaa toimintaan, joten on tärkeää tunnistaa väärä tieto. Varsinkin jos vaikka haet terveyteen liittyvää tietoa, on tärkeää, että löydät oikeaa tietoa ja osaat tunnistaa, milloin tieto on epäilyttävää.
Tutustutaan tänään yhdessä siihen, millaista tietoa somessa on, ja miten voi arvioida, onko joku totta vai ei.



Dia 2: Lämmitellään: Oletko samaa vai eri mieltä? Janatehtävä median käytöstä
Lämmitellään aluksi. Tilassa on jana, toisessa päässä samaa mieltä, toisessa eri mieltä. Ohjaaja kertoo väitteitä median käyttöön liittyen. Oppilaat liikkuvat janalla siihen kohtaan, mitä mieltä ovat. Tai sitten peukkuäänestys. Keskustellaan väitteistä.
· Käytän jotakin somekanavaa, kuten snapchatia, instaa, tiktokkia.	
· Mitä somekanavia tai palveluita käytät? Keitä seuraat siellä?
· Luen tai seuraan uutisia päivittäin tai viikoittain.
· Mistä kanavista saat uutisia? Tv, sanomalehdet, some?
· Luen paperisia tai sähköisiä sanomalehtiä, esim. Etelä-Suomen sanomat, Helsingin sanomat.
· Seuraan uutissivustoja, esim. Ylen tai Iltalehden sivuja.
· Saan tietoa maailman tapahtumista ja uutisista jostakin somekanavasta, esim. Tiktok, Instagram, Snapchat.
· Somessa oleva tieto on luotettavaa.
· Miksi on tai ei ole? Riippuu siitä, kuka postaa. TikTok-videon on voinut tehdä oikea asiantuntija, jolloin tietokin on todennäköisesti oikeaa. Tai sitten voi olla jotain muuta.
· Sanomalehdissä tai tv-uutisissa oleva tieto on luotettavaa.
· Miksi on tai ei ole? Voiko olla väärää tietoa? Journalistin ohjeet. Suuret mediatalot, esim. Yle tai sanomalehdet, ovat sitoutuneet journalistin ohjeisiin. Se tarkoittaa, että he ovat sitoutuneet välittämään luotettavaa tietoa, heidän kuuluu tarkastaa juttujen taustalla olevat lähteet, ja he ovat myös sitoutuneet korjaamaan, jos he julkaisevat väärää tietoa. Eli jos vahingossa julkaistaan väärää tietoa, se myös oikaistaan.
· Mitä eroa on journalismilla ja somessa leviävällä tiedolla?
· Journalismin piirteitä:
· toimittajan tuottamaa sisältöä
· Mediatalot, jotka ovat sitoutuneet journalistin ohjeisiin, tunnistaa ”vastuullista journalismia” -merkistä.
· Somessa leviävän tiedon piirteitä:
· Kuka vaan voi tuottaa sisältöä: et voi tietää, onko tiedon jakaja asiantuntija vai ei. On suurempi riski siihen, että saat väärää tietoa.
· Algoritmi määrittää, millaista sisältöä näet: somessa uutiset tulevat uutisvirtaan algoritmin valitsemina. Et itse voi samalla tavalla valikoida, mitä uutisia luet. Luultavasti näet vain tietyntyyppistä sisältöä, etkä ehkä saa asiasta monipuolista kuvaa.
· Tarkistan aina somessa jakamani uutisen tai tiedon alkuperän.
· Olen törmännyt somessa epäluotettavaan tai epäilyttävään uutiseen, somepostaukseen tai muuhun sisältöön.
· Millaiseen sisältöön? Mistä tunnistit? Mikä siinä oli epäilyttävää?

Dia 4: Väärän tiedon tyypit (eli millaista väärää tietoa somessa liikkuu)
Kerro väärän tiedon tyypeistä diaesitys tukena. Eli miten väärää tietoa luokitellaan. Tieto voi olla uutinen, teksti, kuva, video…
Virhe = Misinformaatio
· Vahingossa tuotettua tai liikkeelle laitettua väärää tietoa. 
· Kuka tahansa meistä voi jakaa misinformaatiota eteenpäin tietämättään. 
· Jos luulet jotakin tietoa oikeaksi, ja levität sitä, niin kyseessä on misinformaatio, eli virhe.
· Myös esim. Ylen sivuilla tai sanomalehdissä voi joskus nähdä, että juttua on muokattu ja oikaistu virhe.
Valhe eli disinformaatio
· Tarkoituksella tuotettua väärää tai harhaanjohtavaa tietoa. Se voi olla valeuutinen, somepostaus jossa on valheita, video, kuva, meemi, WhatsApp-viesti. Väärää tietoa voidaan levittää monessa muodossa.
· Miksi harhaanjohtavaa tietoa levitetään? Valheen levittämiseen on aina jokin syy: usein tavoitellaan rahaa, poliittista valtaa, huomiota tai yleisen hämmennyksen aiheuttamista, halutaan vaikuttaa ihmisten mielipiteisiin, horjuttaa luottamusta, joskus vain kiusantekoa
· Kuka tekee ja levittää disinformaatiota? Esimerkiksi trollitehtaat, valtiojohdot, yksittäiset poliitikot tai yksilöt viihde- tai vaikuttamismielessä.
· Disinformaatiota on hankala tunnistaa
Juoru eli malinformaatio
· Oikeaa tietoa, jonka levittämisellä on tarkoitus vahingoittaa henkilöä, ihmisryhmää, organisaatiota tai valtiota. Esimerkiksi otat luokkakaverista kuvan, ja jaat sen tarkoituksenasi nolata ja kiusata.

Diat 5–6: Puppuresepti: Mistä piirteistä tunnistaa väärän tiedon
Somessa voi törmätä selkeisiin valheisiin, eli uutisiin, videoihin, kuviin, somepostauksiin, jossa on selkeästi väärää tietoa. Käydään läpi piirteitä, joista tunnistaa valheellisen tiedon.
Mitä useamman valheen tunnusmerkin löydät verkossa kohtaamastasi sisällöstä, sen todennäköisemmin siihen ei kannata luottaa. Väärän tiedon tunnistamistakin voi ja kannattaa harjoitella!

(Lähde: https://educritical.fi/wp-content/uploads/2024/03/puppuresepti-vari-A4-1.pdf)

Dia 7: Banaanipaasto-tehtävä
Äsken käytiin läpi, mistä voi tunnistaa valheellisen uutisen. Testataan nyt, tunnistatko harhaanjohtavan uutisen piirteitä. Mitä puppureseptin piirteitä löydät tästä uutisesta?
Jaa oppilaille Banaanipaasto-uutinen. Tehdään pienissä ryhmissä tai annetaan oppilaille omat kopiot. Annetaan oppilaiden tutkia ensin itse. Sitten käydään yhdessä läpi. TAI voidaan tehdä yhdessä koko juttu.
Apukysymyksiä:
· Mitä mieltä väitteestä, että banaaneja syömällä laihtuu 12 kg?
· Miten lukijaa yritetään johtaa harhaan?
· Mikä voisi olla syynä, että tällainen uutinen/postaus on tehty ja sitä levitetään?
· Onko jutun kirjoittajan nimi selkeästi esillä? Mikä voisi olla tämän henkilön tausta?
· Löytyykö jutusta ristiriitaista tietoa tai mielipiteitä?
· Ovatko jutussa esitetyt mielipiteet puolueellisia?
· Mitä muuta huomasitte?

Tehtävä: Mediakasvatusseura, Banaanipaasto_liite1.pdf - Google Drive
Vastaukset: Mediakasvatusseura, Banaanipaasto_liite2_vastaukset.pdf - Google Drive

Dia 8: Harhaanjohtavia sisältöjä
Käydään seuraavaksi läpi esimerkkejä harhaanjohtavista sisällöistä, joihin somessa ja netissä voi törmätä.

Dia 9: Klikkiotsikot
Mistä ilmiöstä tässä on kyse? Klikkiotsikoista. Otsikoiden vastaukset:
· Valtava hauki tarttui koukkuun kiinni.
· Merivartiosto löysi Katajanokan edustalta hylkeen.
Nämä esimerkit ovat Iltasanomien sivuilta.
Klikkiotsikolla tarkoitetaan otsikkoa, joka houkuttelee klikkaamaan jutun auki, mutta jutussa ei ole otsikon lupaamaa jännittävää asiaa. Eli otsikko ei vastaa jutun sisältöä.
Miksi klikkiotsikkoja tehdään? Tavoitteena voi olla saada joku juttu viraaliksi eli leviämään tosi laajalle. Jos itse jutussa on vielä väärää tietoa, niin klikkiotsikolla moni saadaan avaamaan juttu ja väärä tieto leviämään.
Klikkiotsikon takana ei luultavasti ole mitään olennaista tietoa, eli voit jättää klikkaamatta, et jää mistään paitsi. Paitsi ärsytykseltä.
Mitä haittaa klikkiotsikoista on? Harhaanjohtavat ja epäselvät otsikot voivat vähentää luottamusta mediaan.
Toisaalta pelkkä kiinnostavuudella kosiskeleva otsikko ei tee sisällöstä varsinaisesti klikkijournalismia, jos otsikolle vain löytyy sisällöstä kate. Nämä Iltasanomien otsikot ovat siinä rajalla. Ne ovat ehkä lähinnä ärsyttäviä.

Dia 10: Näennäistiede ja harhaanjohtava terveystieto
Ehkä olet törmännyt netissä erikoisiin terveysvinkkeihin? Kuten aiemman banaanipaasto-tehtävän tyyppiseen tekstiin.
Näennäistiede on tieteelliseksi tiedoksi naamioitua väärää tietoa. Vaikkapa artikkeli näyttää pätevältä, mutta artikkelin asiantuntija ei olekaan oikea asiantuntija, lähteissä viitataan hämäriin tutkimuksiin, aiempaa tutkimustietoa esitetään valikoiden. Myös somessa joku vaikuttaja voi esiintyä asiantuntijana, ja kertoa omista kokemuksistaan, vaikka hänellä ei olisi aiheeseen liittyvää koulutusta tai pätevyyttä.
Esimerkkinä dialla on Askel terveyteen –nettisivun artikkeli (https://askelterveyteen.com/voivatko-rintaliivit-aiheuttaa-syopaa/). ”A﻿skelterveyteen.com-sivusto nousee hyvin usein esille, kun etsii Googlesta lähes mitä tahansa terveyteen liittyvää suomeksi. Sivuston artikkelit sisältävät runsaasti virheellistä informaatiota.” (Faktabaari 2022: Rintaliivit eivät aiheuta syöpää – miksi Googlen hakutulokset silti väittävät niin? - Faktabaari) ”Yhdessäkään laadukkaassa tieteellisessä tutkimuksessa ei ole havaittu rintaliivien aiheuttavan syöpää.” Siinä viitataan tutkimuksiin, mutta ei ole lähdeviitteitä. Ei kerrota, kuka on kirjoittaja. Oletettavasti sivu on olemassa, koska se tuottaa mainostuloja. Ihmiset haluavat googlata terveyteen liittyviä asioita, päätyvät tälle sivulle, ja se tuottaa mainostuloja sivuston ylläpitäjälle.
Harhaanjohtavan terveystiedon (uutiset, postaukset, videot) piirteitä:
Luvataan jotain mullistavaa, uusi löytö tai vanha konsti. Luvataan suuria muutoksia nopeasti. Kerrotaan ehkä tarina: ”tätä lääkärit eivät kerro” tai kerrotaan, kuinka joku on saanut mahtavan avun tästä. Jos kuulostaa liian hyvältä ollakseen totta, se ei todennäköisesti ole totta.
”Pentti parantui, kun hän alkoi syömään tätä vitamiinia. Liisan ihottuma parani, kun hän alkoi pitää kiitollisuuspäiväkirjaa joka päivä.” Viitataan yksittäisen ihmisen kokemukseen. 
Kuka hyötyy väärän terveystiedon levittämisestä? -> asiantuntijoina esiintyvät yksittäiset ihmiset, jotka vaikka myyvät jotakin omaa tuotettaan tai palveluaan ratkaisuksi terveyspulmaan.
Mitä eroa on arkikokemuksella ja tieteellisellä tiedolla?
· Oikea tieteellinen tieto on empiirisellä tai kokeellisella menetelmällä vahvistettua tietoa. Ei perustu vain yhden ihmisen omaan kokemukseen.
· Toisen tutkijan täytyy pystyä toistamaan tutkimus, jotta tulos voidaan todentaa. Tutkijat myös arvioivat toistensa tutkimuksia ja sitä, ovatko ne tehty kunnolla ja voiko niiden tuloksiin luottaa.
· Toisaalta tiede on kumulatiivista, eli itseään täydentävää. Uusi tieto joko vahvistaa tai kumoaa edeltävän tutkimuksen tulokset.
· Tiede ei koskaan väitä, että tutkimustulos on ehdoton totuus, vaan kertoo, mikä on todennäköisintä käytössä olevan tiedon ja tutkimusmenetelmien pohjalta.
· Usein sanotaankin, että tiede on ”hyvin perusteltu tosi uskomus.”

Dia 11: Tekoälyn avulla voidaan luoda helposti valheellisia kuvia
Tämä kuva on muutaman vuoden takaa. Tekoäly kehittyy nopeasti, ja nyt saadaan aikaan paljon uskottavampia ja parempilaatuisia kuvia ja videoita, joissa puhuu oikealta vaikuttava ihminen. Jopa sellaisia, joista ei voi erottaa, onko ne aitoja. Sellaiset videot ihmisistä ovat deepfakeja.
Miten tästä kuvasta voi päätellä, että tämä ei ole aito kuva? Kun katsot kuvaa?
-> jahtaavatko poliisit todella Trumpia vai katselevatko muualle? Entä taustalla olevat ihmiset – kävelevät aika rauhallisesti vaikka Trumpin ilmeestä päätellen nyt on tilanne päällä?
Kuvan on luonut tarkoituksella Eliot Higgins. Bellingcat on tutkivan journalismin verkosto, joka on erikoistunut sotiin, rikoksiin ja ihmisoikeuskysymyksiin. Bellingcatin perusti vuonna 2014 brittiläinen journalisti ja bloggaaja Eliot Higgins.
Vinkkejä tekoälykuvan/-videon tunnistamiseen (Näin erotat aidon kuvan tekoälyllä luodusta | Kulttuuri | Yle):
Näkyykö kuvassa varjoja tai heijastuksia oudoissa kohdissa?
Onko kuvan yksityiskohdissa ja taustassa kaikki kunnossa?
Onko kuva liian ”täydellinen”?
Ovatko kuvan metatiedot kunnossa?
Onko kuva rakeinen?
Missä ja miten kuva on jaettu?
Herättääkö kuva vahvan tunnereaktion?


Dia 12: Mitä mieltä olet tästä twiitistä ja kuvasta?
Etienne Kleinin twiitti heinäkuulta 2022. Etienne Klein on ranskalainen fyysikko/tutkija.
JWST = James Webb Space Telescope = tehokas avaruusteleskooppi, jolla saa hienoja kuvia avaruuden ihmeistä.
Etienne halusi muistuttaa ihmisiä uskomasta kaikkea mitä somessa on. Ajatuksena myös se, että tutkijankin tililtä saattaisi joskus ilmestyä outoa juttua, jos joku vaikka kaappaisi sen.
Deepfaken lisäksi on muitakin kuvamanipulaatioita. Esimerkiksi video voidaan leikata harhaanjohtavasti, jolloin ihmisen sanomiset vääristyy. Kuvaa voi rajata tai muokata niin, että syntyy erilainen kuva asiasta. Tekstiin on liitetty asiaan liittymätön kuva (kuten tässä dian twiitissä). 

Dia 13: Käänteinen kuvahaku
Käänteisellä kuvahaulla voi tarkistaa, missä eri yhteyksissä kuva on julkaistu. 
Käy käänteinen kuvahaku läpi, jos on aikaa.

Dia 14: Kaupalliset sisällöt
Mikä tämä teksti on?
Kaupalliset sisällöt eli kun mainos näyttääkin uutiselta tai kun uutinen paljastuukin mainokseksi.
Oletko joskus lukenut lehtijuttua, ja tajunnut vasta luettuasi jonkun matkaa, että kyseessä onkin mainos?

Dia 15
Tässä Pinkkupinskun instapostaus 26.3.2023.
Mistä tunnistaa mainokseksi? Oikea vastaus: postauksessa lukee ”maksettu kumppanuus” eli kyseessä on mainos / kaupallinen yhteistyö.
Somessa ja journalismissa on ohjeet, että mainos täytyy merkitä, jotta sen varmasti erottaa.
Kaupalliset yhteistyöt pitää aina merkitä. Jos tämä merkintä jätetään pois, emme voi tietää, ovatko vaikuttajan esittämät mielipiteet hänen omiaan vai onko niiden taustalla hänelle maksava yritys.
Miksi yritykset ostavat somevaikuttajilta mainoksia?
· Tehokas tapa tavoittaa tietty kohderyhmä ja vaikuttaa heidän ajatuksiinsa ja ostopäätöksiin
· Vaikuttajien seuraajat ovat jo valmiiksi hyvin sitoutuneita vaikuttajan tuottamaan sisältöön ja pitävät tämän tyyliä käsitellä aiheita kiinnostavana ja toimivana.  uskovat myös vaikuttajan mainosviestit
· Kumman sanaan sinun on helpompi luottaa: yrityksen julkaisemaan mainosviestiin vai ystävän antamaan vinkkiin? Tutulta ihmiseltä saatu suositus, varoitus tai muu arvostelu vaikuttaa mielipiteisiimme huomattavasti enemmän kuin yritysten oma markkinointiviestintä. Vaikuttaja on kuin ystävä, mutta huomaa, että vaikka seuraat häntä somessa, et oikeasti tunne häntä, tai tiedä, mitä hän oikeasti tuotteista ajattelee. Jos vaikuttaja sanoo, että tämä tuote on hyvä, se on vain yhden ihmisen mielipide eikä tosiasia.
Milloin viimeksi ostit tuotteen, jota vaikuttaja suositteli? Mitä ostit?

Dia 16: Kaupallista vai ei?
Mitä ajatuksia herää tästä postauksesta?
Pikku-Pinskun postauksessa/videossa on Dyson-imuri esillä isosti. Ei kuitenkaan ole kaupallinen yhteistyö –merkintää.
Milloin vaikuttaja voi antaa tuotteelle näkyvyyttä muuten vaan tai milloin kyseessä on mainos?

Dia 17–18: Kenen viesti on luotettavin? 3 asiantuntijaa -tehtävä
Somessa jokainen pääsee kertomaan oman mielipiteensä ja ajatuksensa, mikä on hyvä juttu. Toisaalta siitä seuraa myös se, että joukkoon mahtuu myös sellaisia näkemyksiä, jotka eivät ole kovin hyvin perusteltua.  Netissä voi törmätä hyvin erilaisiin näkemyksiin samasta aiheesta. 
Mietit, tarvitsevatko kissat d-vitamiinilisiä, ja tutkit asiaa netissä. Saat kolme erilaista viestiä eri ihmisiltä, ja nyt sinun tehtäväsi on arvioida, kenen viesti on luotettavin ja miksi.
Lue viestit. Miettikää: Mitä kirjoittaja väittää: Tarvitsevatko kissat kirjoittajan mukaan D-vitamiinilisiä? Onko kirjoittajalla tietoa asiasta, josta hän kirjoittaa? Pyrkiikö kirjoittaja viestillään pelkästään hyvään vai pyrkiikö hän tavoittelemaan omaa etua? Kuinka hyviä ovat todisteet, joilla kirjoittaja perustelee väitettään? Sen jälkeen antakaa viesteille tähdet.
Käydään läpi jokainen viesti ja asiantuntija yksi kerrallaan läpi. Lopuksi pohditaan yhdessä, kenen viesti on luotettavin.
Mitä eroa on arkitiedolla ja tieteellisellä tiedolla? Esim. viestin 1 asiantuntija Ari Kiiramo kertoo omista havainnoistaan, viestin 3 asiantuntija Minna Lehisaari kertoo tutkimustuloksista.

Lähde: Critical-hanke, Arviointikortit_ITK2021

 Dia 19: Faktabaarin video
Katsotaan video, jossa kerrotaan mitä tehdä, jos törmää epäilyttävään sisältöön.
Tarkista – 3 kysymystä: Digitaalinen informaatiolukutaito nuorille

Dia 20: Tarkistuskysymykset
Kuka on tekijä? Onko nimi tai verkko-osoite löydettävissä? Kenelle se on tehty tai suunnattu? Missä julkaistu? Miksi juuri sinä törmäsit tähän? 
Mitä siinä oikeastaan halutaan sanoa? Onko se mainos vai uutinen vai jotain muuta? 
Miksi se on tehty? Halutaanko sinuun vaikuttaa jollain tavalla?
Mihin tietoon se perustuu? Onko viittauksia lähteisiin ja tiedon alkuperään?
Ovatko kuvat aitoja? Liittyykö kuva tekstiin? Ovatko kuvat aitoja ja käsittelemättömiä?

Dia 21: Luotettavat tiedonlähteet
Ajankohtaisissa uutisaiheissa luottaisin joukkotiedotusvälineisiin ja valtamediaan. Journalistin ohjeisiin sitoutuneet mediat lupaavat välittää oikeaa tietoa.
Huom. Kirjastossakin on kirjoja esim. aaveista, joten kirjoja lukiessakin tarvitaan arviointitaitoja. Mitä muu tutkimus kertoo kummituksista?

Lopuksi
Yhteenveto:
· Ennen kuin jaat somessa tietoa, tarkista sen paikkansapitävyys. Älä jaa epäilyttävää tietoa eteenpäin tarkistamatta, kuka on sisällön tekijä/julkaisija, pohtimatta viestin tarkoitusperää sekä sille esitettyjä todisteita.
· Väärä tieto leviää nopeasti etenkin somealustoilla, eikä sen oikaisu aina saa yhtä paljon näkyvyyttä.
· Meistä jokainen voi vaikuttaa disinformaation leviämiseen omalla toiminnallaan, mutta myös somealustojen ja muiden julkaisualustojen ylläpitäjien tulee kantaa vastuunsa. 
· Yksi tärkeä keino, jonka avulla erottaa väärä tieto totuudenmukaisesta tiedosta, on seurata yhteiskunnallista keskustelua ja uutisia sekä vertailla eri uutismedioita. Kun tietää mistä puhutaan, mitkä aiheet ovat ajankohtaisia ja osaa tarkastella asioita monesta eri näkökulmasta, mediassa pyörivät huijausyritykset on helpompi tunnistaa.


Oppitunnin lähteet:
Critical-hankkeen materiaalit: Oppimateriaalit – Critical
Faktabaari 2020: Informaatiolukutaito-opas.
Faktabaari 2022: Rintaliivit eivät aiheuta syöpää – miksi Googlen hakutulokset silti väittävät niin? - Faktabaari
Mediakasvatusseura: Työpaja 1, Informaatiolukutaito: Työpaja 1: Informaatiolukutaito - Mediakasvatusseura ry
Mediakasvatusseura: Disinformaatio ja valeuutiset mediassa Teemakooste: Disinformaatio ja valeuutiset mediassa - Mediakasvatusseura ry
Sisältösekaannuksen selviytymisopas: https://sisaltosekaannus.fi/.



